༧གོང་ས་སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་ཀྱི་ཆབ་སྲིད་འཛིན་སྐྱོང་ཁྲོད་དམངས་གཙོ་བསྐྲུན་ཐབས་ལ་སྐུ་ངལ་འཛེམ་མེད་མཛད་ཡོད་ཅིང་།ཁོང་གིས་བོད་ནང་ཡོད་པའི་རྒྱ་ནག་དམར་པོའི་དབང་འཛིན་ལམ་ལུགས་དང་མི་མཚུངས་པར་ང་ཚོའི་བཙན་བྱོལ་སྤྱི་ཚོགས་ནང་དེང་རབས་དམངས་གཙོའི་ལམ་ལུགས་ཆ་ཚང་བ་ཞིག་འཛུགས་ཐུབ་ཡོད།མ་འོངས་ཕུགས་རྒྱང་རིང་པོའི་ཆ་ནས་ཐག་གཅོད་འདིས་ང་ཚོའི་བཙན་བྱོལ་བའི་སྒྲིག་འཛུགས་འདི་ཤུགས་ཆེ་བ་དང་ཚད་ལྡན་པ་ཞིག་ཡོང་གི་རེད།་་་་འདི་ནི་ང་ཚོའི་གྲུབ་འབྲས་གཟི་བརྗིད་ལྡན་པ་ཞིག་ཡིན།བོད་ནང་གི་བོད་མི་ཚོས་ཀྱང་གྲུབ་འབྲས་འདི་ལ་སྤོབས་པ་སྐྱེ་འོས་པ་ཞིག་ཡིན།ཞེས་ཁོང་ཉིད་ལས་འཁྱུར་མཛད་པའི་གསུང་འཕྲིན་དུ་བསྩལ་ཏེ།རང་མོས་བཞིན་ཆབ་སྲིད་ཀྱི་སྐུ་དབང་རྣམས་འོས་འདེམས་བྱས་པའི་ལས་བྱེད་པར་རྩིས་འབུལ་བྱས་པ་དེར་ཁོང་སྐུ་སྒེར་ངོས་དང་བོད་རྒྱལ་ཁབ་ཀྱི་ངོས་ནས་ཐུགས་ཡིད་ཚིམ་པའི་སྐོར་ལན་མང་གསུངས་ཡོད།ང་ཚོས་༧གོང་ས་མཆོག་གི་མཛད་པ་དང་དེ་བཞིན་ཁོང་གི་ལས་འཁྱུར་སྐབས་ཀྱི་གསུང་འཕྲིན་དེའི་གལ་ཆེའི་རང་བཞིན་ལ་ཧ་ཅང་ཡི་རང་བསྔགས་བརྗོད་ཞུ་བཞིན་ཡོད་ཅིང་།གསུང་འཕྲིན་དེའི་ཁོངས་སུ་བཙན་བྱོལ་གཞུང་གི་ལས་འགན་སྒྲུབ་རྒྱུ་ཙམ་ཞིག་མ་ཡིན་པར་ཡུན་རིང་མནར་གཅོད་འོག་ཡོད་པའི་བོད་རྒྱལ་ཁབ་ཀྱི་འབྱུང་འགྱུར་ཇེ་ལེགས་སུ་གཏོང་བའི་ཆེས་མཐོའི་འོས་འགན་ཅན་གྱི་ལས་སྣེའི་འོས་འདེམས་ལ་བཙན་བྱོལ་བོད་མི་མི་རེ་ངོ་རེ་བཞིན་གྱིས་དྲང་བདེན་དང་རང་དབང་གི་ཐོག་ནས་ཆ་ཤས་ལེན་པའི་ཐོབ་ཐང་ཡོད་པ་དེ་ཡང་འདུས་ཡོད་པ་ཡིན།ལྷག་དོན་དུ་བོད་མི་ཚང་མ་ལ་བོད་ཀྱི་འབྱུང་འགྱུར་སྐོར་ལ་བསམ་ཚུལ་འཛིན་པ་དང་ཤོད་པའི་ཐོབ་ཐང་ཡོད་པར་ང་ཚོས་ཡིད་ཆེས་བྱེད་བཞིན་ཡོད།